NPM Silmet

NPM Silmet OÜ (varem AS Silmet ja Molycorp Silmet) on Eesti metallurgia- ja keemiatööstusettevõte.

NPM Silmet OÜ on üks suuremaid teaduspõhiseid kõrgtehnoloogiaettevõtteid Eestis ning haruldaste metallide ja haruldaste muldmetallide tootjaid Euroopas.Molycorp Silmet www.molycorp.com (inglise keeles)

Ettevõte asub Sillamäel, sellel on umbes 430 töötajat.About Molycorp Silmet www.molycorp.com (vaadatud 10.09.2013). 

Ajalugu

Ettevõtte ajaloo alguseks võib tinglikult pidada aastat 1928, mil ehitati põlevkivikeemiatehas.History www.molycorp.com (vaadatud 28.02.2013). Teises maailmasõjas tehas hävis. 1945. aastal tehti Moskvas otsus alustada uraani tootmist Sillamäel. Aastatel 1946-1947 käisid Silmeti eelkäija Kombinaadi nr 7 ehitustööd (vt Tehase ehitus vangitööna). Aastal 1948 hakati tehases tootma uraani. Algul kasutati uraani tootmiseks Eesti diktüoneemaargilliiti, mida saadi oma kaevandusest Sillamäel, hiljem toodi tooraine Ida-Saksamaalt ja Ungarist. 1970. aastal alustati haruldaste metallide ja haruldaste muldmetallide tootmist. 

1990. aastal uraani tootmine lõppes. Ettevõte nimetati ümber Silmetiks ja muudeti riiklikuks aktsiaseltsiks (RAS Silmet). 1997. aastal RAS Silmet erastati ja alus pandi ettevõttele AS Silmet Grupp (nimetatud ka: AS Silmet). 2011. aastal sai ettevõtte nimeks AS Molycorp Silmet. Silmeti emaettevõte pankrotistus 2015. aasta juunis. Pärast pankrotist väljumist sai emaettevõtte uueks nimeks Neo Perfomance Materials. Molycorp Silmet nimetati 2017. aastal ümber NPM Silmet OÜ-ks.Molycorp Silmet renamed NPM Silmet AS

2019. aastal võidutses NPM Silmet OÜ maakondade edetabelites ning pälvis Ida-Virumaa ettevõtete hulgas esikoha. Samuti võitis NPM Silmet OÜ 2019. aasta Äripäeva Keemiatööstuse ettevõtete edetabelis esikoha.

Tootmine
NPM Silmeti tootmine hõlmab kolme vabrikut: 
haruldaste muldmetallide vabrik, aastatoodangu maht 3000 tonni
haruldaste metallide vabrik, aastatoodangu maht 700 tonni
metallurgiavabrik

Rohkem kui poole haruldaste metallide toodangust moodustavad nioobium ja tantaal. Suurem osa nioobiumi ja tantaali toorainest hangitakse Brasiiliast, peale Brasiilia saadakse toorainet ka Kanadast, Araabia Ühendemiraatidest ja Venemaalt.Silmet. Sillamäe koduleht (vaadatud 24.11.2019). Silmet võib puhtaid metalle toota nii maagist kui ka sulamist, kuid eelistatakse sulamit, kuna maagis on liiga palju lisandeid. Metallilist nioobiumit toodab Silmet kuni 30 tonni kuus ja tantaali kuni kuus tonni kuus.Ago Gaškov. Ainus haruldaste muldmetallide tootja väljaspool Hiinat asub Eestis Delfi, 19. märts 2011. Metallurgiatööstuses on need naeruväärselt väikesed kogused. Samas – nioobiumit toodetaksegi kogu maailmas üldse umbes 150 tonni kuus. Kümnendik maailmas vajaminevast tantaalist ja kuni viiendik nioobiumist tuleb Silmetist.

Silmet toodab ka 2–3 protsenti maailmas toodetavatest haruldastest muldmetallidest ehk umbes 3000 tonni aastas.Muldmetallide mürgine jalajälg Äripäev, 7. jaanuar 2011. Haruldasi muldmetalle ei toodeta puhtal kujul, vaid oksiidide ja karbonaatidena. 

Ettevõte saab oma tooraine Venemaalt Koola poolsaarelt ja Neo Perfomance Materialsi California kaevandusest USA-st.EL võib tuua strateegilised muldmetallivarud Sillamäele Äripäev, 7. september 2011. Alates 2021. aastast tarnib haruldaste muldmetallide tooret USA uraanitootja Energy Fuels. Seda toodetakse monatsiidist, mis hangiti USA kaevandus- ja keemiaettevõttelt Chemours.Ajalooline tehing: Silmetisse jõuab haruldaste muldmetallide tarne USA-st ERR 07.08.2021.

50 protsenti haruldaste muldmetallide toodangust moodustab tseerium, 27 protsenti lantaan, veidi vähem neodüüm ja praseodüüm. Lisaks toodetakse vähesel määral euroopiumit, samaariumit, gadoliiniumit, düsproosiumit, terbiumit, isegi natuke ütriumit. 

NPM Silmet varustab oma toodanguga tarbijaid üle maailma, sealhulgas Aasias, Euroopas, Põhja- ja Lõuna-Ameerikas (2018. aastal läks peaaegu 100% toodangust 11 riiki, sh ligi kolmandiku USAsse. Suuremad sihtriigid olid veel Tai, Jaapan, Hiina ja Suurbritannia.

Silmeti tooteid kasutatakse ehituses (kõrghoonete metallkonstruktsioonides), autotööstuses (sõidukite katalüsaatorites), lennunduses (lennukikerede metallkonstruktsioonides), elektroonikas (kuvarites, kõlarites, optikaseadmetes) ja kõrgtehnoloogia rakendustes,Molycorpi üleilmset müügitegevust hakatakse juhtima Sillamäelt www.juhtimine.ee 09.08.2012 veepuhastusseadmetes, magnetites ning paljudes rohelise- ja taastuvenergiaseadmetes (nt tuuleturbiinides ja elektrisõidukites).

 Vaata ka 
 Neo Perfomance Materials
 Haruldased muldmetallid
 Sillamäe uraanitehas

 Viited 

Välislingid
 Molycorp Silmetit tutvustav video (inglise keeles)
 Molycorp Silmeti koduleht (inglise keeles)
 Silmeti koduleht
 Ago Gaškov. Molycorp Silmetist saab maailma suurim nioobiumitootja ERR, 26. jaanuar 2012.
 EL tekitab muldmetallide laod Äripäev, 6. september 2011.
 Ajalooline tehing: Silmetisse jõuab haruldaste muldmetallide tarne USA-st ERR Majandus, 8. juuli 2021.

Kategooria:Eesti tööstusettevõtted
Kategooria:Eesti keemiatööstusettevõtted